Viorica Dăncilă i-a scris președintelui Comisiei Europene despre protestele din 10 august: Se plânge de o încercare de înlăturare pe cale violentă a guvernului și dă vina pe Klaus Iohannis. Comisia confirmă că a primit scrisoarea

UPDATE: Un purtător de cuvânt al Comisiei Europene a confirmat pentru G4Media.ro primirea scrisorii trimise de Viorica Dăncilă:

”I can confirm that the letter has been received and a response will come in due course”, a precizat purtătorul de cuvânt pentru G4Media.ro.

Viorica Dăncilă i-a trimis luni o scrisoare președintelui Comisiei Europene, Jean-Claude Juncker, și prim-vicepreședintelui Frans Timmermans, în care se plânge că protestul din 10 august a fost o încercare de înlăturare pe cale violentă a guvernului și în care îl acuză pe președintele Klaus Iohannis că nu și-a îndeplinit atribuțiile constituționale de mediator și că, mai mult, a făcut apel la continuarea protestelor, au declarat surse guvernamentale pentru G4Media.ro.

”Manifestația din 10 august a devenit un subiect de dispută politică intensă, majoritatea liderilor partidelor au făcut apel la calm și la izolarea forțelor perturbatoare a ordinii publice. Cu toate acestea, s-au făcut auzite voci ale liderilor politici care au chemat la continuarea protestelor, aducând acuze instituțiilor statului, forțelor de ordine, respectiv celor care în toate statele membre au rolul de a proteja cetățenii față de agresiuni și acțiuni violente. Consider că aceste încercări de înlăturare pe cale violentă a unui guvern legitim pot reprezenta un precedent periculos în rândul statelor democrate”, susține Viorica Dăncilă în scrisoarea trimisă conducerii Comisiei Europene.

”De asemenea, funcția constituțională de mediator între societate, forțele politice și instituțiile statului, care revine președintelui României, conform atribuțiilor din legea fundamentală, a fost ignorată de către acesta, care dimpotrivă a găsit momentul să aducă acuze guvernului și să facă un apel la continuarea protestelor”, a mai precizat ea.

Șefa guvernului de la București susține în scrisoarea trimisă la Bruxelles că protestul din 10 august a fost organizat în contextul ”receptării pozitive în mare parte” a bilanțului primelor șase luni de guvernare, dar că, din cauză că ”obiectivele acestuia nu erau clar definite, asociațiile românilor din străinătate, inițiatoare ale manifestației, s-au retras din organizarea protestului”.

”Astfel, evenimentul din data de 10 august nu a mai avut organizatori, fapt ce a dat posibilitatea participării unor manifestanți care au instigat la acțiuni violente. Au fost încercări repetate de intrare în sediul guvernului, de forțare a cordoanelor de jandarmi și de intimidare a unor obiective în spațiul public”, mai arată Dăncilă.

Totodată, ea susține că ”forțele de ordine au întreprins demersuri de oprire a violențelor în conformitate cu legislația în vigoare, iar față de plângerile unor demonstranți care au reclamat faptul că au fost victimele unor abuzuri, au fost demarate anchete cu privire la faptele semnalate”.

Informația despre scrisoarea trimisă de Viorica Dăncilă către președintele Comisiei Europene, Jean-Claude Juncker, și prim-vicepreședintele Frans Timmermans, a fost publicată inițial pe Facebook, de către Ovidiu Vanghele, jurnalist la Centrul de Investigații Media.

(Foto: Inquam Photos / Octav Ganea)